穎叔招飲吳圃
作者：郭祥正
朝代：宋

paragraphs: 五鼓開畫戟，平明出重闉。
小橋分野徑，吳圃會衆賓。
番禺二月尾，落花已無春。
唯有薔薇水，衣襟四時薰。
短垣乃浮丘，樓觀何斬新。
我公發幽晦，輸金走車輪。
蓬萊飛一島，雲外拖晴紳。
此景在眉睫，圖繪未必勻。
從來不彈弋，傍砌鳥雀馴。
寄語北海若，停風護松筠。
負才詩傲敵，縱酒吞湖漘。
酩酊安足辭，不飲終成塵。
逍遥一日事，浮脆百年身。
何須跨黄鶴，追彼瑶池人。
但當聽公歌，賣交斥張陳。
達道齊生死，筆端真有神。
揮灑十八韻，一一無價珍。
老彼杜工部，玄哉揚子雲。